諸葛武侯
作者：方一夔
朝代：宋

paragraphs: 我從古人中，不數管晏輩。
紛紛後春秋，僅有孔明在。
伊人層壑冰，表裏絕疵纇。
文章派莘巖，氣節凌梁岱。
未把渭上麾，甘抱隆中耒。
維時太清暗，芒炎亙彗孛。
老瞞鬼蜮雄，闊步無留碍。
區區蜂與蟻，應手鐵山碎。
陸城胄天潢，窮乏卓錐塊。
垂白氣不衰，逝肯一寸退。
孔明托末契，一起鎮橫潰。
煌煌復讎義，掀揭人心晦。
風雲兩飛揚，眼底無强對。
取分孫曹間，隻手探懷內。
自堪托六尺，不啻才十倍。
暮年五丈師，此舉不俟再。
中堅擁貔貅，勢若决瀦匯。
半道失良圖，天理意茫昧。
彼哉髠鉗兒，見雪空狂吠。
是非付陳編，清泉奉芳酹。
何時起九京，六合需一溉。
朗詠出師篇，千載照肝肺。